ધીમે ધીમે સી.બી.આઈ.ના વડાના ધ્યાનમાં આ પ્રધાનની વાતો આવી. આ વાતો જાણીને એમને એમની આટલી સર્વિસમાં નહોતો લાગ્યો એટલો આઘાત લાગ્યો. આઘાતને કારણે એમને પંદર દિવસની રજા લેવી પડી. રજા પરથી હાજર થયા પછી એમણે – આ પ્રધાન ખરેખર ગોટાળા કરતા નથી કે એમને ગોટાળાં કરતાં આવડતું નથી તેની તપાસ પોતાને સોંપવાની સામે ચાલીને માગણી કરી. (પ્રધાન ગોટાળા કરે નહિ એય તેને ગળે ઊતરતું નહોતું અને પ્રધાનને ગોટાળાં કરતાં આવડે નહિ એ તો એમને ગળે બિલકુલ નહોતું ઊતરતું !) એમની વિનંતી માન્ય થઈ. આ પ્રધાનની તપાસ એમને સોંપાઈ.